Абулқосим Мамарасулов: Суронли 1990-94 йиллар (16 – якуний қисм) | ДУНЁ ЎЗБЕКЛАРИ | Mobile Version\nАбулқосим Мамарасулов: Суронли 1990-94 йиллар (16 – якуний қисм)\n08/01/2014 Ismat Khushev Абулқосим Мамарасулов: Суронли 1990-1994 йиллар"\nАҳмаджон ака сўзсиз, мийиғида қулимсираб, менга тикилди. Кейин бирга пастга тушдик. Аҳмаджон ака уйига кетмоқчи бўлди, аммо пиёда келган экан. Мен у кишини “Жигули”м тарафга бошлаб бориб, эшикни очдим: “Ўзингиз олиб берган машина, бир минсангиз минибсиз-да, Аҳмаджон ака!” Аҳмаджон ака хижолат тортиб, ўтирди. Аҳмаджон акани уйига олиб бордим. У киши мени қўярда қўймай учинчими, иккинчими қаватдаги хонадонига олиб чиқди. Ичкарида янга ширингина карам шўрва пишириб ўтирган экан. Овқатландик. Чой ичдик. Шу аснода Аҳмаджон ака дардларини тўкди:\n– Мен ҳеч қачон Президентдан хафа бўлмаганман. Бўлмайман ҳам! Осон эмас унга! Мени майда одамлар енгди. Майда одамларнинг майда гаплари енгди. Худо хоҳласа, мен бари бир ўз ўрнимга қайтаман, аммо… бир нарсадан қўрқаман, Абулқосим, ёшим кетиб қолди. Улгурмайманми, деб қўрқаман… Мен Гдлян билан олишдим, Иванов билан олишдим. Мен қўрқмаганман улардан. Улар мени енга олмаган,аммо… майда одамлар, қумурсқалар чатоқ… чатоқ…\nМен имконим даражасида Аҳмаджон акани юпатдим, кўпларга қилган яхшиликларини эслатдим. Масалан, “Ленин учқуни” газетаси бош муҳаррири Абдусаид Кўчимовни 1989 йили сайлов олди кунларида Ўзбекистон Ленин комсомоли Марказий Комитети биринчи котиби Азиз Носиров тазйиқидан асраб қолганини, қийналиб юрган кунларим мажлисларда менинг мақолаларимни мақтаб, менинг кўнглимни тоғдай кўтарганини ва ҳоказоларни… Мен бу воқеаларни хотира сифатида қоғозга туширганимни, улар албатта сақланажагини айтдим…\nНе бир алфозда уйга қайтдим ўша куни. Эртасига эса редакциядан менга телефон бўлди: Анвар Жўрабоев менинг қувғинга учраган собиқ редактор Аҳмаджон Мухторов билан етаклашиб юрганим ҳақида хабар топиб, ғазаб отига минганмиш, Абулқосимни тез топиб, аризасини олинглар, менга бунақа мухбир керак эмас”, деганмиш, ҳалигача ўзини босиб ололмаётган эмиш. Мен яна аввалги гапимни такрорладим: “Мен розиман, бемалол мени ишдан ҳайдаш тўғрисида буйруқ чиқараверсин”. Шундан сўнг менинг бошимда айланган қора булутлар қуюқлашди. Ҳайитбой Набираев орага бир вақтлар бирга “Бўстон” газетасида ишлашган Платон Дюгайни қўйди. Бу корейс йигити кейинчалик “Народное слово”да ҳам ишлади, шекилли. Яна ким бировлар элчи бўлди. Ниҳоят мени вилоят ҳокимининг нодавлат ташкилотлар ва матбуот ишлари бўйича ўринбосари, Умида Турсунова билан Ҳайитбой Набираевнинг ҳамюрти, форишлик Байрам Узоқов (у кейин Фориш тумани хокими бўлди, ҳозир нафақада) чақириб, менга Анвар Жўрабоевнинг ултиматумини, ва унга қўшиб, ўзиникини ҳам топширди. Мен ҳардамхаёл бўлиб, вилоят ҳокимлигидан мухбирлар учун ажратилган хонага келдим. Бу ерда мени “Ўзбекистон овози”нинг вилоятдаги мухбири Бахтиёр Ризаев кутиб ўтирарди. Анвар Жўрабоев бош муҳаррир бўлгандан бери жойни бўшатишим кераклигини минг одам айтган, шундай қилиш лозимлигини минг одамдан-да теранроқ англаб юрган бўлса-да, Бахтиёр Ризаев бирон марта бу тўғрида менга бир оғиз гап айтмаган эди. Арзи ҳолимни тинглади-да, деди: “Бўлди энди, беринг аризани. Бошқа иложингиз қолмади. Булар энди фаоллашди, биргалашди. Қўйинг, тинчлик керак”. Шу далда билан Анвар Жўрабоев номига “ўз ихтиёримга биноан ишдан бўшаш тўғрисида ариза ёздим-да, олтинчи қаватга чиқиб, Байрам Узоқов қўлига топширдим.\nАйтишларича, Ҳайитбой Набираев ўша атрофда экан. Аризамни Байрам Узоқовдан олибдию, Тошкентга учибди…\nБу воқеа 1994 йил 21 февралда бўлиб ўтди. 22 февралда мени ишдан бўшатишди.\nАммо мен кўчада қолмадим. 23 феврал куни мен “Туркистон” газетасининг Жиззах вилояти бўйича махсус мухбири бўлиб ишга ўтдим. Газета ўзининг 1994 йил 30 март сонидан менинг мақолаларим учун учинчи саҳифани тўлиқ ажратди. “Ҳамқишлоқлар” номли бу саҳифада мен таништирилдим, “Халқ сўзи”дан қайтган мақолаларим саҳифага жойлаштирилди. Суратим, таржимаи ҳолим берилди. Газета бош муҳаррири Ғаффор Ҳотамов “Халқ сўзи”даги можароларимдан хабардор бўлгани учун аввалдан мени ишга таклиф қилиб юрарди. Ҳатто мен учун устозим Одил Ёқубов ҳам бир сафар “Халқ сўзи”га келиб, Анвар Жўрабоевга бетма- бет бўлган, мени ишда сақлаб қолишни илтимос қилган эди, аммо…\n… эрлар ҳамиша ўзларига ўзлари хўжайин бўла олмас эканлар-да. Уларни хотинлари бошқараркан.\nАлбатта, мен ҳам Анвар акани тушунаман: ҳар қандай эркакка биринчи навбатда оила тинчлиги керак. Бу масала кўндаланг турганда мингта Абулқосим ўтиб кетмайдими?\nАйтишларича, Анвар Жўрабоев от устида турганда унинг икки ўғли, Умида янганинг опа сингиллари, яна бир қанча қариндошлари Америкага, Канадага бориб жойлашишган, айримлари ҳатто ўша мамлакатларнинг фуқаролигини ҳам қабул қилган. Бир сўз билан айтганда, Анвар аканинг лавозимидан Умида янга жуда катта фойда топган, аммо Анвар ака ишдан бўшаб, ҳеч кимга керак бўлмай қолган кейинги йилларда Умида янга ҳам унинг бир ўзини Тошкентга ташлаб, Америкага: фарзандлари, қариндошлари олдига кетиб юборган. Анвар аканинг олдида, Тошкентда фақат катта ўғли Одил қолган эмиш. Анвар ака ҳозир касалманд эмиш. Аҳволи яхши эмасмиш. Умида янганинг кўплаб қариндошлари Америкага боришига бош қош бўлса-да, ўзи ҳали бирон марта Америкага бормаган эмиш…\nНима ҳам дердик. Бу – ҳаёт. Ҳаётда нималар бўлмайди.\nМен бари бир Анвар акадан ҳамиша миннатдор бўлиб қоламан, чунки мен у киши сабаб ҳаёт сабоғини олдим. Кўп нарсаларни ўргандим, вилоятдаги биринчи даражали раҳбарларнинг эркатойи бўлиб юрдим, мухбир бўлиб юрганим сабабли вилоятнинг биринчи фермерларидан бирига айландим. “Халқ сўзи” мухбири сифатида Зарбдор тумани ҳокими Ўрозбоқ Эркаев ҳузурига кириб, турмуш ўртоғим Зулайҳо Сатторова бригадирлик қилаётган 73 га ер ва бригада моддий-техника базасида фермер хўжалик очиш тўғрисидаги туман ҳокими қарорини чиқартириб олдим. 1994 – 1999 йиллардаги фермерликнинг ўзи яна бир жуда катта мактаб бўлган. (Насиб қилса, бу ҳали алохида мавзу бўлади ). Фақат…\n“Янгидунё” сайтида қандай мақола чиқармайин, икки уч киши тинмай комментарий ёзади, мени мазах қилади, ҳақорат қилади. Биттаси “Одил” номи билан, иккинчиси “Анвар Америкадан”, учинчиси “Мусофир”. Ўзининг айтишига қараганда исми Жавоҳирбек эмиш. Мен Америкалик Анварни Анвар Жўрабоев деб ўйладим. Одил у кишининг катта ўғли. Жавоҳирбек ҳам фарзандларидан бири бўлса керак, дедик. Кейин унча- мунча вазият ойдинлашгач, шундай тахминга келдик: Ана шу номлар остида бир киши – Умида Турсунова комментарий ёзяпти. Қачонки, мен ёзган нарсалар ичида Анвар Жўрабоевга, Умида Турсуновага алоқадор бирон нарса бўлса, бу номлар остида комментарийлар қалашиб кетяпти. Дастлаб, мен уларнинг ҳар бирига бирма бир жавоб бермоқчи бўлдим. Аммо дўстлар: “Сен ўйлаган, билганингни, кимлигингни, яшаш жойингни очиқ ёзяпсан, булар эса ҳатто исмини ҳам яширишади. Шу қадар қўрқоқ, шу қадар ифлос булар. Булар билан тенг бўлма! Буларга жавоб берма! Карвон ўтар экан, ит ҳураверади. Жавоб бераман десанг, чалғийсан”, дейишди. Шу сабабли бунақаларга жавоб бермасликка қарор қилдим.\nАлбатта, мен хато қилаётган, Умида янгани ноҳақ айблаётгандирман, Умида янганинг бунақа комментарийларга мутлақо алоқаси йўқдир. Америкалик Анвар балки мутлақо бошқа одамдир. Агар ҳақиқатан шундай бўлса, Умида янгадан минг бора узр! Мен айбдорман, Умида янга!\nХуллас, “Халқ сўзи”дан кетказилганим Аҳмаджон Мухторовгача етиб борибди. У киши мени 1994 йил 24 феврал куни, ишдан бўшаганимдан сўнг дарҳол, телефонда излаб топди. Овозидан жуда қаттиқ изтироб чекаётгани билиниб турарди.\n– Ўша куни мени уйимга олиб келиб қўйганингиз учун ишдан бўшатилибсиз, – деди Аҳмаджон ака.\n– Ундай эмас, Аҳмаджон ака, – дедим мен, у кишини юпатишга уриниб, – Анвар ака бош муҳаррир бўлгандан бери мени бўшатишга уринарди. Сиз билан уйингизга борганим бор йўғи энг сўнгги баҳона бўлди. Мени бари бир бўшатарди…\nАҳмаджон ака юпанмади. Ишсиз қолган бўлсам энди бола чақамни қандай боқишим мумкинлигига қизиқди. Мен кўчада қолмаганимни, “Туркистон”га мухбир бўлиб ўтганимни айтдим. Қолаверса, мен учун Одил Ёқубовдек одам ҳам шахсан “Халқ сўзи” идорасига келиб, Анвар акадан илтимос қилганини, аммо у кишининг ҳам илтимосини Анвар ака инобатга ололмаганини, шу сабабли Аҳмаджон аканинг виждони қийналмаса ҳам бўлаверишини билдирдим.\nАҳмаджон ака бари бир юпана олмади. Телефондан ўзини тутишга уринаётгани, аммо тута олмай, минг бир изтиробга тушаётгани билиниб турарди.\nМен нима ҳам қила олардим…\nКатта Шахсларнинг қувончлари ҳам, дардлари ҳам КАТТА бўлади.\nҚувғин бўлиб юрган кунларим ушбу хатни ёзиб жўнатганман, аммо хатим Анвар акага бориб етганми, йўқми, билмайман. Ҳойнаҳой, энди етиб қолар:\n(Шахсан Анвар Жўрабоев ўқисин)\nТошкент, Абдулла Қодирий номли халқ мероси нашриёти. 1993 йил. 29-30-бетлар.\nҲикоят: Айтурларким, бир мардумозор киши бир солиҳ дарвешнинг бошига бир тош билан урди. Дарвешнинг интиқом олурга қудрати йўқ эрди, ҳамул тошни олиб сақлади, то бир кун подшоҳ ҳамул кишига қаҳр этиб, зиндонга буюрди. Ул чоғда дарвеш ҳамул тошни қўлига олиб келиб, онинг бошига урди.\nУл киши деди: “Сен кимсен ва бу тошни менинг бошимга нечун урурсен?”\nУл деди: “Мен фалон дарвешман ва бу тош ул тошдурким, фалон филда менинг бошимга урмиш эрдинг”.\nУ киши деди: “Мунча вақтдин бери қайда эрдинг?”\nДарвеш деди: “Бу вақтгача сенинг давлату жоҳингдин андиша қилдим ва ҳоло сени некбату чоҳ ичинда кўруб, фурсатни ғанимат билдим, нединким дебдурлар, маснавий:\nКўрсалар гар бир ямонни бахтиёр,\nОқил эл таслим этарлар ихтиёр.\nСанда чун йўқ зўр дасту, тийғи тез,\nАйлама ҳаргиз ямон била ситез.\nСабр қил, то илкин онинг рўзғор\nБоғласун, сўнгра сен эт кўксин фигор.\nБу нарсалар анча аввал ёзилган. Бугун бу нарсаларни “дунё ўзбеклари”га қайтадан топшириш ниятида яна варақларканман, имон келтирдим: Бугун\nВа яна бир қанча муҳтарам зотлар боқий дунёга рихлат қилганлар.\nУларнинг охиратлари обод бўлган бўлсин.\n“Дунё ўзбеклари”дан: Ушбу асар “Дунё ўзбеклари”да эълон қилиш учун муаллиф томонидан шахсан тақдим этилган эди. Мана уни ниҳоят эълон қилиб ҳам бўлдик. Бетакрор ўзбек журналисти Аҳмаджон Мухторовнинг ўлмас образини яратган биринчи эссе сифатида Абулқосимнинг бу асари узоқ йиллар яшаб қолишига шубҳа йўқ. “Дунё ўзбеклари” асар ҳақида ўқувчилардан фикр ва мулоҳазалар кутиб қолади.


Риштондаги халқ кутубхонаси бузилади. Янгиси қуриладими?\nЎзбекистон 665 25.05.2019 10:07:46\n“Фейсбук” ижтимоий тармоғида Дима Қаюм номи билан халққа танилган тадбиркор, маърифат тарғиботчиси риштонлик Дилшод Болтабоев томонидан асос солинган “Рошидоний” халқ кутубхонаси биноси бузилади. Бу ҳақида тадбиркорнинг ўзи маълум қилди.\nМаълумотларга кўра, Риштон тумани ҳокими Т.Раҳимовнинг 2019 йил, 22 май куни 68-ф фармойиши қабул қилинган бўлиб, фармойиш Ўзбекистон Республикаси Президентининг 2017 йил, 27 мартдаги “2017-2019 йиллар даврида деҳқон бозорларини реконструкция қилиш ва уларнинг ҳудудида замонавий савдо мажмуалари қуриш дастурини тасдиқлаш тўғрисида”ги №2853-сонли қарори ҳамда Риштон тумани деҳқон бозори МЧЖнинг 2019 йил, 21 майдаги 226-сонли алоқа хатига асосан қабул қилинган.\nБиз тадбиркор билан мазкур ҳолат юзасидан суҳбатлашдик. У бузилишлардан хафа эканини яширмади.\n“Риштонимизнинг қиёфаси янгиланишидан, албатта, мен ҳам хурсандман. Бироқ лойиҳа тугаётганидан тушкунликка тушиб қолдим. Кутубхонамизда китобларнинг умумий сони 2000 тадан ошганди. Ҳар куни ўртача 30-40 нафар китобхон келиб, мутолаа учун адабиётлардан уйга олиб кетади. Айниқса, мактаб ўқувчилари орасида ўзбек ва жаҳон адабиётига қизиқиш жуда катта. Кўпчилик ўрганди. Шу лойиҳага ҳисса қўшган халқимизга, тадбиркорларимизга катта раҳмат. Тўғриси айтсам, кутубхона бузилишидан кайфиятим тушди. Ҳар ҳолда осонлик билан барпо бўлмади. Бошқа жойдан ер берган тақдирда ҳам бундай даражада қуришга моддий имкониятим етмайди. Биласиз, “Рошидоний” кутубхонаси халқимиз ёрдами билан бунёд этилган ва айнан унинг бозорда қурилгани билан бошқалардан ажралиб турарди. Халқдан яна пул сўрай олмайман, юзим чидамайди. Эҳтимол, қачонлардир моддий имкониятим кўтарганда ўзим тикларман”, деди Дима Қаюм.\nТадбиркор билан суҳбатимиздан бир кун ўтар-ўтмас Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги директори Комил Алламжонов “Фейсбук”даги расмий саҳифасида шундай пост қолдирди:\n“Менга «Фейсбук» ижтимоий тармоғи орқали Дима Дилшод Қаюм Болтабоев (Дима Қаюм) Дима Қаюм тахаллуси билан танилган риштонлик тадбиркор ва блогер Дилшод Болтабоевдан сиз суратда кўриб турган мурожаат келиб тушди.\nДима Қаюм, энг аввало, сизга китоб мутолааси ва унинг тарғиботи йўлида қилаётган саъй-ҳаракатларингиз, Президентимиз сиёсатини тарғиб этиб, бизга бу борада кўмакчи бўлаётганингиз учун раҳмат. Ҳеч шубҳасиз, китобхонлик ва мутолаа бугунги куннинг энг муҳим ҳамда долзарб масалалардан биридир.\nМурожаатингизда айтилган масала атрофлича ўрганилди ва уни ҳал этиш чоралари кўриляпти. Сизга телефон орқали қўнғироқ қилиб айтганимдек, бугунги кунда туманда бунёдкорлик ва ободонлаштириш ишлари бошланган. Биз вилоят ҳокими Шуҳрат Мадаминович билан келишган ҳолда, сизнинг кутубхонангиз ўз фаолиятини давом эттириши учун керакли чораларни кўряпмиз. Кутубхона учун тумандаги энг яхши жойни танласангиз, ўша ерда биргаликда кутубхона қурамиз.\nШуни алоҳида таъкидламоқчиман — Агентлик китобхонликни тарғиб қилишга бел боғлаган ҳар бир кишини ҳимоя қилишга, қўллаб-қувватлашга ва ёрдам беришга тайёр. Сиз ва сиз каби китобхонликка бефарқ бўлмаган, бу борада ўзининг беғараз хизматини аямаётган инсонлар билан ҳамиша биргамиз”, дея пост қолдирди.\nКўриниб турибдики, айни вазият борасида ижобий ўзгаришлар бошланган. Агентлик раҳбари лойиҳани қўллаб-қувватлашга тайёр эканини билдирди. Демак, Дима Қаюмнинг “Халқ кутубхонаси” лойиҳаси янгича даражада давом эттирилиши мумкин.\nШу ўринда бир мулоҳаза. Тан олиш керакки, моҳир кулоллари ва сархил мевалари билан ном қозонган Риштон тумани Дима Қаюм сабабли маърифат мухлисларининг эътибори тушган туманга айланди. Қолаверса, унинг ташаббуси билан қадр ростлаган халқ кутубхонаси нафақат маҳаллий, балки хорижий ОАВда ҳам кенг ёритилди. Риштонга йўли тушган инсон борки, мазкур кутухонани бир кўрмай қайтмайдиган бўлди.\nШу ва шу каби бошқа омилларни ҳисобга олиб, биринчи галда шахсан ҳоким Т.Раҳимовнинг ўзи бу лойиҳанинг янги манзилда давом этишини назоратга олса, қўллаб-қувватлаб, ёрдам берса, нур устига нур бўларди. Зеро, миллатни юксалтирадиган ҳам, мамлакатни ривожлантирадиган ҳам китобдир.


Қишлоққа қайтиш: йўқотганларим ва топганларим - SanjarSaid\n9 ой. аввал\tЖамият68\nЎтган йили 12 йиллик саргардонликлардан кейин ўз шаҳрим – Дўстликка қайтдим. Тошкентда талабалигим ўтди, кейин аввал корейс фирмасида кейин “Соғлом авлод”, “Маърифат”, “Оила ва жамият” газеталари, “Бошланғич таълим” журналларида ишладим, бир вақтда корейс тилидан репетиторлик ҳам қилиб юрдим. Кўплаб дўстлар орттирдим, хизмат сафари, қадрдонлар билан дийдорлашиш ва саёҳат баҳона республиканинг барча вилоят, қарийб ҳамма туманларида бўлдим. Шу билан бирга, Тошкентда республика даражасидаги жараёнлар ичида қайнар эдим. Йирик тадбирлар, таниқли, таъсирли инсонлар билан учрашувлар, телевидение орқали чиқишлар, премьералар…\nАммо 12 йил давомида бир нарса мени тинмай таъқиб қилди, куну тун ҳаловатимни бузди. У ҳам бўлса шу кунларда “миллий шармандалик” деб баҳоланаётган прописка. Тошкентда ўтган бирор куним йўқки у сабабли стрессга тушмаган бўлсам. Минг машаққат билан олти ойга вақтинчалик прописка оламану, бу муддат ҳа деганда ўтиб кетади. Прописка тугашига бир ой қолгандан отдел кадрнинг қовоқ-тумшуғи ўзгаради, тинимсиз вақтим тугаётганини эслатади. Ижара уйга келиб ҳадеб тинчимизни бузадиган участкавой, комиссиялар ҳам одамни бездириб юборганди. Охири тоқатим тоқ бўлганидан кейин орқага қайтишга, ота-онам билан маълум муддат яшаш, кейинги тақдирим ҳақида яхшироқ ўйлаб кўришга қарор қилдим.\nАвваллари қишлоққа қайтган шаҳарлашганлар ўз она қишлоғи, ўз маҳалласига мослашиши қийин кечиши ҳақида эшитардим. Аммо менда ундай бўлмади. Биринчи кунданоқ ҳаловат, хотиржамликни туйдим. Дўстликда ҳаёт Тошкентдагига қараганда сокинроқ. Кундузи ишлаб, кечки салқинда анҳорда мириқиб чўмиламан, дўстларим, қариндошларим, қўни-қўшнилар билан гурунглашиб ўтирамиз, тез-тез тўй-маъракаларда қатнашаман, оддий халқ орасига кириб бордим. Ишим асосан уйда. Ора-орада дам олиш учун ҳовлига чиқиб томорқада у бу ишларни қилиб, таним ҳам роҳатланади. Кечалари ойсиз осмонда ғуж юлдузларга тикилиш, чигирткалар чириллаши, қурбақаларнинг овоз, ҳатто сал наридаги пахта заводининг гувиллашиям ёқимли. Тарвуз-қовун, мева-сабзавотлар мўл. Хоҳласам далага чиқиб, ўз қўлларим билан узиб ейман. Қолаверса ота-она хизматини қилиб, уларнинг дуосини олишдек улкан бахт, улуғ неъматга муяссар бўлдим яна.\nТошкентда ойига ўртача бир миллион сўм фақатгина ижара ва коммунал тўловларга сарфланар эди. Транспорт, тушлик, бошқа кундалик майда харажатлар учун бир ўзимга яна 200 минг сўмча кетса, рўзғор учун уч юз минг атрофида камтарона харажат бўлар, ойлик даромадларим асосан кун ўтиши учун сарфланар, бирор ташқи ёрдамсиз деярли ҳеч нарса сотиб олиб бўлмас эди.\nЎз уйимда эса бу харажатлар қарийб етти-саккиз баробарга камайди. Туман газетасига ишга кирдим, корейс тилидан репетиторлик давом этмоқда, қўшимча тушумлар – ҳамма-ҳаммаси чўнтакка қоладиган бўлди. Бошланишига беш-олти ойча Тошкентдан орттириб келган қарзларимдан қутулиш учун ишладим. Ундан-бундан олиб анча-мунча қарз ҳам йиғилиб қолган экан (ҳалиям озгина бор J). Бугун-эрта ҳайдовчилик гувоҳномасини оламан, машина сотиб олишга ҳаракатни бошладим (иншааллоҳ). Кейинги ҳаракат уй сотиб олишга бўлади.\nХуллас, қайтганимдан ҳали афсусланганим йўқ. Бироқ ичимда қандайдир овоз сен Ўзбекистонга кераксан, марказда бўлишинг керак, дейверади. Балки нокамтарликдир, аммо ўз соҳам – журналистика бўйича республика даражасида ишлашга салоҳиятим етади. Ҳали тажриба орттиришим, бутун мамлакат фуқароларини ўйлантираётган, барчани бирдек қийнаётган муаммоларни кўтариб чиқиб, уларни ижобий ҳал этишда ўз ҳиссамни қўшишим керак, деб ўйлайман баъзан. Республиканинг турли қисмларидан бўлаётган мурожаатлар, айрим давлат ташкилотлари вакиллари, ўз сафида бугунги кун нафаси билан яшаётган журналистлар бўлишини истаган ва бунга катта эҳтиёж сезаётган ОАВлар, иш бўйича ҳамкорларимнинг “қачон Тошкентга қайтасиз”, қабилидаги саволлари ҳам менга тинчлик бермайди. Ҳали олдинда вақт бор, режалар, мақсадлар бисёр. Қолгани Ўзига таваккал.\nApr 14, 2017 sanjarsaid\nКореяда қанча ўзбекистонлик бор?\nМен ҳамон ўшаман\nБлогерлар чемпионати ҳақида\nФикр қолдиришФикрлар (10)\nСоҳибхон 9 ой. аввал\nҲали уйланмагансиз уйланганда\nяна ўзгача ташвишлар кўпаяди албатта яхши ташвишлар\nШу прописка Тошкентда ҳаммани қийнайди.\nАбу Саид 9 ой. аввал\nҲурматли Санжар Саид!\nЁзганларингиз менга катта таъсир қилди. Мен 15 йилча бўлиб қолди, қишлоғимга қайтиш умидада яшадим. Тошкентда яшаш билан боғлиқ муаммолар менга ўзимни исмимдан ҳам аниқ маълум. Мен Сизга қаерда яшаб ишласангиз ҳам аввало соғлик-саломатлик, оилавий хотиржамлик тилайман. Иш, тирикчилик соғлик ва хотиржамлигингиздан кейин бўлаверади.\nЁқуб Умар 9 ой. аввал\nДеярли менинг 15 йил олдинги давримни ёзибсиз, ука. Омад. Тошкентдан ҳам каттароқ шаҳарларда ишланг!\nМирзаев Баҳром 8 ой. аввал\nСанжар! Марказда яшашни ҳеч қачон орзу қилмаганман. Шахсан, кўпгина вазирлару, депутатлар, маслаҳатчию ва ҳоказолардан кўра кўра кўпроқ юрт равнақи учун ҳизмат қиляпман деб ҳисоблайман. Сиз ҳам иккиланманг! Ота-она ғанимат, уларни дийдорига сиз, сизнинг дийдорингизга ота-онангиз тўйинг. Уларнинг дуосини олинг. Уйланинг ва фарзандларни Жиззахлик қилиб тарбияланг! Тошкентни тошкентликларга қўйиб қўйиб берайлик, қишлоқларимизни, ҳудудларимизни Тошкент даражасига кўтариш учун ўз маҳалламизда ишлайлик, ўша ердан халқимизга фойдамиз тексин. Ишларингизга ривож. Сизга ҳурмат билан Намангандан домла Баҳром!\nАббос 8 ой. аввал\nХали шундай кунлар келадики, пропискани эслаб одамлар кулиб юришади. Хар нарсага вакт даво. Ууша кунларга етказсин…\nХуршид 8 ой. аввал\nҲамма шаҳарга кетаверса подани ким боқади\nОтабек 8 ой. аввал\nХаммаси жойига тушиб кетади. Сал вакт керак.\nSanjarbek 8 ой. аввал\nMadamin 8 ой. аввал\nQishloqda yashab va tuman gazetasida ishlab ham O’zbekiston rivojiga munosib hissa qo’shsa bo’ladi deb o’ylayman. Har bir ishda hosiyat bor, balki avvaliga xalq ichidagi muammolarni tuman miqyosida yechib, vaqti soati bilan, orttirilgan tajriba bilan asta-sekin mamlakat miqyosidagi ishlarga kirishish yozilgandir taqdirga. Uzoq sakrash uchun ortga biroz tisarilish kerak ;)!\nГулнора 4 ой. аввал\nАссалому алайкум ! Санжарбек фикрларингиз ва сиз ёзган муаммолар хақлидир, афсуски қачон бундай вазиятлар хал қилиниши хам номаълум. Сиздек жўшқин янги ғояли ёшларга кенг имкониятлардан фойдаланиш, олға қараб интилишингизда омадлар тилайман!!!\nArxivlar Oyni tanlash Noyabr 2017 (3) Oktabr 2017 (1) Sentabr 2017 (3) Avgust 2017 (4) Iyul 2017 (1) Iyun 2017 (3) May 2017 (1) Aprel 2017 (3) Mart 2017 (8) Fevral 2017 (7) Yanvar 2017 (2) Dekabr 2016 (3) Noyabr 2016 (5) Oktabr 2016 (4) Sentabr 2016 (4) Avgust 2016 (8) Iyul 2016 (1) Iyun 2016 (6) May 2016 (3) Aprel 2016 (2) Mart 2016 (1) Fevral 2016 (1) Yanvar 2016 (1) Dekabr 2015 (3) Noyabr 2015 (8) Oktabr 2015 (4) Sentabr 2015 (2) Avgust 2015 (5) Iyul 2015 (2) Iyun 2015 (12) May 2015 (32) Aprel 2015 (32) Mart 2015 (14) Fevral 2015 (2) Dekabr 2014 (1) Sentabr 2014 (1) Avgust 2014 (1) Iyun 2014 (2) Aprel 2014 (5)\n2017 © SanjarSaid\nСайт Shift Team томонидан ишлаб чиқилган


"Абдуҳамид Парда. Танланган асарлар. 3-жилд. Таржималар" китоби, Абдуҳамид Парда\nТаниқли шоир Абдуҳамид Парда Танланган асарлари учинчи жилдидан асосан жаҳон шеъриятидан қилган таржималари жой олган. Шунингдек, мазкур тўпламдан машҳур адибларнинг эссе, мақола ва хатлари ҳамда улар билан адабий суҳбатлар таржималари ҳам ўрин олган.\nМуҳакамат ул луғат айн (Икки тил муҳокамаси)\nАбдухамид Парда. Танланган асарлар. 3-жилд. Таржималар


Жаҳон соғлиқни сақлаш ташкилоти маълумотларига кўра, дунёда ҳар йили бир миллион аёл сут бези саратони хасталиги билан рўйхатга олинади, олти юз минг нафардан зиёд бемор эса шу дард туфайли вафот этади. Даҳшатли рақамларнинг ўзиёқ бу муаммонинг ғанчалик долзарб эканини кўрсатмоқда. Шундай экан, қиз ва аёлларимизнинг бу касаллик ҳақида, ундан ҳимояланиш ва даволаниш борасидаги маълумотларни ўз вақтида билиб қўйганлари маъғул. Республика онкология илмий маркази маммология бўлимининг илмий раҳбари, тиббиёт фанлари доктори Лола АЛИМХЎЖАЕВА билан айни мавзуда суҳбатлашдик.\n— Лола опа, бугун тиббиётда кўкрак бези саратони атамаси кўп ишлатилмоғда ва бу касаллик билан оғриган беморлар ҳақида тез-тез эшитяпмиз...\n— Дарҳақиқат, ҳозирда сут бези саратони аёлларда учрайдиган касалликлар орасида биринчи ўринда турибди. Ҳар куни беморларни кўздан кечирарканман, нима учун бизнинг ўзбек аёлларимиз ўз соғлигига, ўз ҳаётига бунчалик бефарқ, нега маммолог назоратига бориб туришни ўзларига эп билмайдилар деган саволлар мени қийнайверади. Оғир аҳволга тушиб қолгунларига қадар аллақандай табибларга, фирибгарларга мурожаат қилишади... Ҳеч илож қолмагандагина онколог қабулига келишади. Мумкин бўлса, ўзим гувоҳи бўлган бир воқеани гапириб берсам, зора бу воқеа аёлларимизнинг ўз саломатликлари хусусида қайғуришларига туртки бўлса.\n— Жуда яхши бўларди.\n— Бир куни кечки соат еттиларда уйга қайтишга тараддуд кўраётгандим, хонам эшигини бир аёл очиб, «Дўхтир, мени қабул қилинг», деб илтимос қилди. Унга иш вақтим тугаганини, уйга қайтаётганимни, эртага қабулимга навбатсиз кириши мумкинлигини айтгандим, жувон ёш тўла кўзларини жавдиратиб, «Опажон, илтимос, мени ҳозир кўриб қўйинг. Йўқса, менга бир нарса бўлиб қолиши мумкин... Болаларим ёш», деди йиғламсираб. Қарасам, аёлнинг кўзлари тўла ваҳима, қўрқув. Саросимага тушган жувонга таскин бериб, шикоятларини эшитдим. Айтишича, икки йил мобайнида ўзида қандайдир касаллик аломатларини сезиб юрган. Биринчи маротаба ўзи истиқомат қилаётган ҳудуддаги гинеколог ҳузурига, ҳайз олдидан сут безларида, айниғса сўрғичи атрофида оғриқ пайдо бўлаётганидан шикоят қилиб мурожаат этган. Гинеколог уни кўрикдан ўтказиб, сақланиш воситаси («Марвелон» препарати)ни олти ой давомида истеъмол қилишни тавсия этибди. Аммо бу чораларни қўллагач, оғриқ босилиш ўрнига, баттар кучайиб кетган ва бемор хирург қабулига боради. Хирург эса оғриётган жойга компресс қўйишни ва жинсий алоқани кўпайтиришни тавсия этади. Оқибатда аёл ҳомиладор бўлиб қолади ва ҳомилани жарроҳлик (аборт) йўли билан олдириб ташлайди. Натижада оғриқ янада кучайиб, сут безлари кўкимтир тусга кира бошлаган. Шундан кейин аёл дугоналарининг маслаҳати билан қандайдир табибга боради. Табиб унга ўзи тайёрлаган дорилардан бериб, уларни уч ой давомида ичишни тавсия қилади. Жувон у берган дориларни ичаверади, бироқ, сут безларидаги ҳолат кучайгандан кучайиб, охири бемор яшаш ҳудудидаги онколог шифокор ҳузурига боришга мажбур бўлади. Хуллас, ўтказилган текширувлар беморда сут бези саратони хасталигининг тўртинчи босқичи бошланганини ва кўплаб метастазлар мавжудлигини тасдиғлайди. Онколог жувон шўрликка: «Энди кеч, бир-икки ойгина ҳаётинг қолган», деб узил-кесил жавоб беради. Нигоҳларида қайғу ва изтироб қотиб қолган аёл ёрдам сўраб қўлларимдан ушлади: «Дўхтир опажон, илтимос, сўнгги илинжимсиз! Ёрдам беринг менга, яшашни хоҳлайман, ахир эндигина ўттизга тўлдим. Иккита гўдак болаларим бор, турмуш ўртоғимни қадрлайман, уни яхши кўраман...»\nАёлни зудлик билан илмий марказимиз шифохонасига ётқизиб, даволадик. Нур ва бир неча курс кимётерапия қабул қилди. Гормонотерапия муолажасини давом эттиряпти. Айни пайтда ўзини яхши ҳис қиляпти. Ҳар ҳолда болалари ва турмуш ўртоғининг ёнида. Бу бемор қанчага боради, неча йил яшайди, униси бизга қоронғу, ҳаммаси Яратганнинг қўлида. Айтмоқчи бўлганим, бу ҳолат айрим шифокорлардаги совуққонлик ва бефарқлик оқибатининг ҳосиласи ҳам. Агар ўшанда бемор дастлаб мурожаат қилган гинеколог уни синчиклаб текшириб, маммолог ҳузурига юборганида эди, балки ҳозир у жувон соғайиб, бахтли ҳаёт кечирармиди...\n— Сут бези саратони хасталиги қандай келиб чиғади? Унга нималар сабаб бўлади?\n— Сут бези саратонининг келиб чиқишини ўрганиш жараёнида, бир неча асосий омиллар шу хасталикка олиб бориши аниқланган. Асосан гинекологик касалликлар, хусусан, бачадон ва тухумдонлар шамоллаши, буқоғ касаллиги, жигар билан боғлиқ хасталиклар, яъни, турли хил гепатитлар, нотўғри турмуш тарзи, қаттиқ сиқилиш, стрессга тушиш ҳамда жинсий фаолиятнинг издан чиқиши, ҳайз жараёнининг бузилиши ва албатта кўп аборт қилдириш каби нохуш ҳолатлар айни касалликка сабаб бўлиши исботланган.\n— Хасталикнинг белгилари қандай кузатилади?\n— Сут бези саратонининг асосий белгиси — сут безида тугун пайдо бўлишидир. Бу тугуннинг ҳажми кичкина нўхатдан катта тухум ҳажмигача бўлиши мумкин. Кўпинча сўрғич билан боғлиқ ва терига ўсиб кирган бўлади. Айрим ҳолларда беморнинг кўкраги сўрғичларида қон ажралмалари кузатилади. Тугун қаттиқ бўлади. Қўлтиқ ости лимфа тугунлари катталашади. Башарти, аёлларимиз ўзларида шу белгилар борлигини пайғаб қолсалар, зудлик билан мутахассис маммолог ҳузурига шошилишлари ва дарҳол текширувлардан ўтишлари шарт. Йигирма беш ёшдаги аёлларнинг йилда бир маротаба УЗИ текширувидан, қирқ ёшдан кейин эса маммографиядан ўтиб туришларини тавсия этаман.\n— Лола Тельмановна, замонавий тиббиётдаги «маммография» атамаси кўпчиликка таниш эмас...\n— Маммография кўкрак саратонининг эрта босқичида аниқлашнинг энг самарали усули ҳисобланади. Бунда кўкрак безида ҳосил бўлган кичик ўзгаришлар, шу жумладан, ўсмаларни ҳам кўриш мумкин.\nКасалликни эрта аниқлаш аёл ҳаётини сақлаб қолиш имкониятини беради.\n— Кўкрак саратони билан оғриган беморларга қандай тавсиялар берасиз?\n— Одамлар орасида кимётерапия ва нур терапия тўғрисида ҳар хил тушунмовчиликлар юради. Кўпчилик, «бу даволаш усуллари ўлимга олиб боради, уларни олиш мумкин эмас», деб ўйлайди. Лекин нур ва кимётерапия саратон ҳужайраларини ўлдириб, касалликни бартараф қилишда катта ёрдам беради. Тўғри, беморда бироз қувватсизлик ва сочларнинг тўкилиши кузатилади, лекин бу ҳаммаси вақтинча ва даволаниш тугагач, бари тезда тикланади. Кўп беморлар операциядан қўрқиб, сут безидан айрилмасликларини айтишади, даволанишмайди. Фурсатдан фойдаланиб айтиб ўтмоқчиманки, бугунги кунда пластика операциялари (сут безининг эндопротез ёрдамида тиклаш) йўлга қўйилган, кўплаб аёлларда шу операциялар ўтказилган ва улар яхши самара берган.\nШу ўринда яна бир гапни таъкидлаб ўтишни жоиз биламан. Кўпинча поликлиникаларда гинекологларимиз аёлларнинг сут безини текшириб ўтирмай, уларга сақланиш воситаларидан фойдаланишни тавсия қилишади, мастопатияларни «Мастодинон» дори воситаси билан даволашади, лекин сут безларидаги ўзгаришлар билан мутлақо қизиқишмайди ва барча ҳолатларда саратон касаллигини ўтказиб юборишади. Бу катта хатодир. Чунки мастопатия ва бошға сут безларининг ноонкологик касалликлари (диффуз мастопатия, фиброаденома, кистоаденома, масталгия ва бошқалар) фақат маммолог томонидан даволаниши шарт!\n— Кўкрак бези саратони хасталигидан ҳимояланиш учун қандай маслаҳат ва тавсиялар берасиз?\n— Мутахассис шифокорларимиз оммавий ахборот воситалари орқали бу касаллик ҳақида жуда кўп чиқишлар қиляптилар, маълумотлар бериляпти. Лекин кўп аёлларимиз (бу касаллик хусусида такрор-такрор эшитишларига қарамай) сут бези саратони қачон пайдо бўлишини ва ундан ҳимояланишни, даволаниш йўлларини билмайдилар. Айни чоғда газета орқали аёлларимизга мурожаат қилиб айтмоқчиманки: опаларим, сингилларим, соғлиғингизга эътиборни ниҳоятда кучайтиринг. Агар юқорида айтиб ўтилган белгилар ўзингизда кузатилса, дарҳол мутахассис маммолог кўригига боринг, барча текширувлардан ўтинг. Чунки айтиб ўтилган ҳолатлар хавфдан огоҳлантирувчидир. Ўзингизда хасталик аломатлари борлигини вағтида аниқласангиз, касалликнинг олдини олишга эришасиз.\n— Касалликнинг руҳиятга боғлиқ томонлари ҳам бор деб эшитгандик...\n— Албатта, бор. Шунинг учун ҳам шифокор сифатида ҳурматли аёлларимизга бу борада ҳам баҳолиқудрат маслаҳат бермоқчиман.\nМуҳтарама аёллар, аввало ўзингизни севишга, қадрлашга ўрганинг. Ҳаётдаги нохуш ҳодисалардан ўзингизни асранг. Феъл-атвори сизга маъқул бўлмаган инсонлар билан мулоқотда бўлишдан узоқлашинг. Ҳамиша чеҳрангиз очиқ бўлсин. Шунингдек, тўғри овқатланиш тартибига риоя қилинг. Ёғли овқатлардан ўзингизни чеклаб туринг. Овғат рационингизда саримсоқ пиёз, булғор қалампири, кўкатлар ҳаммавақт бўлсин. Бетоб бўлиб қолсангиз, ўз билганингизча даволанманг. Ишингиздан ташқари қўшимча хобби топинг, масалан фитнес, спорт билан шуғулланиш, тикиш-бичиш сингари машғулотлар билан ўзингизни овутинг. Оилангизда тотувликни сақлашга ҳаракат қилинг, турмуш ўртоғингиз ва фарзандларингизга яхши муносабатда бўлинг. Вақтида ухланг, тиббиёт олимлари инсон руҳан ва жисмонан соғлом бўлиши учун суткасига саккиз соат ухлаши лозим эканини таъкидлайдилар. Иш жойингизда ҳам ўзингизга қулай шароит яратишга ҳаракат қилинг, ишингиз, касбингиз сизга қувонч ва хушнудлик бағишласин. Бир ҳақиқатни унутманг, дугонажонлар, биз яқинларимиз, севимли ёримиз, фарзандларимиз, оиламиз ва жамиятимизга фақат соғлом ва гўзал ҳолдагина севимли бўла оламиз.\n— Суҳбатингиз учун ташаккур. Аёлларимиз ушбу суҳбатдан ўзларига керакли хулоса чиғарадилар дея умид қиламиз.


РОССИЯЛИК ЖУРНАЛИСТЛАР НАВОИЙ ВИЛОЯТИДА БЎЛИШДИ\nЯқинда бир гуруҳ россиялик журналистлар ҳамда ишбилармон доира вакиллари учун Навоий кон-металлургия комбинати фаолиятига бағишланган медиа-тур ташкил этилди.\nУнда Россиянинг энг етакчи оммавий ахборот воситалари вакиллари, жумладан, Москва, Санкт-Петербург ва Екатеринбург каби шаҳарлардаги бир қатор йирик компаниялар матбуот хизматлари раҳбарлари, саноат ва бизнес соҳаси вакиллари иштирок этди.\n— Ушбу медиа-турни ташкил этишдан асосий мақсад, бугунги кунда Навоий кон-металлургия комбинати, хусусан, унинг Марказий кон бошқармаси тасарруфидаги “Мурунтов” ва “Аристонтов” конларида олиб борилаётган кенг кўламли ишлар, жумладан, бепоён Қизилқум бағридаги кончилар ҳаёти, комбинатда Россиянинг етакчи П.Г.Коробкова номидаги “Из-Картэкс” МЧЖ ва “Уралмашзавод” АЖда ишлаб чиқарилган юқори юк кўтариш сиғимига эга бўлган техникаларнинг иш амалиёти билан яқиндан танишиш, — дейди НКМК матбуот хизмати раҳбари Азамат Зарипов.\nБугунги кунда Ўзбекистон ва Россия ўртасида барча жамҳаларда мустаҳкам алоқалар йўлга қўйилган. Айниқса, муҳтарам Юртбошимиз Ш.М.Мирзиёевнинг шу йил апрель ойида Россия Федерациясига расмий давлат ташрифи чоғида давлатлараро истиқболли ва муҳим шартномалар имзолангани ҳар томонлама манфаатли шерикликка мустаҳкам пойдевор бўлди. Бу ҳамкорлик яқин келажакда томонлараро инвестициявий, нефть-газ, кон-металлургия ва бошқа соҳаларда истиқболли лойиҳаларни амалга ошириш имкониятини яратди. Шунингдек, мамлакатимиз эҳтиёжи учун зарур бўлган техникаларни харид қилиш юзасидан ҳам келишувларга эришилгани янада аҳамиятлидир.\n— Бизнинг банкимиз Россиядаги нуфузли молиямуассасаларидан бири ҳисобланади, —дейди “Газпромбанк”АЖ вице-президенти Игорь Волобуев.Шу боис, бугунги кунда кўплаб ривожланган давлатлар билан йирик лойиҳалардаги ишларни амалга ошириб келмоқдамиз. Жумладан, банкимиз Ўзбекистонни ҳам ўзининг энг ишончли ва салоҳиятли ҳамкори, деб билади. Бунгамамлакатларимизманфаатларига хизмат қилувчи бир қатор истиқболли лойиҳалар имзолангани ҳам мисол бўла олади. Булар сирасига “Урал оғир машинасозлик заводи — Картэкс” бошқарув акциядорлик компанияси, П.Г.Коробкова номидаги “Из-Картэкс” МЧЖ ва “Уралмашзавод” АЖда ишлаб чиқарилаётган замонавий техникалар етказиш мақсадида тузилган шартномаларни киритиш мумкин.\nП.Г.Коробкова номидаги “Из-Картэкс” МЧЖ 2010 йилдан буён Навоий ва Олмалиқ кон-металлургия комбинатлари, “Ўзбеккўмир” АЖ билан яқин шерикчиликни изчил давом эттириб келмоқда. Бунинг натижасида ўтган йилларда юртимизга 40 дан ортиқ замонавий экскаваторлар олиб келинишига эришилди. Навоий кон-металлургия комбинатига эса 2013 йилда Санкт-Петербург шаҳридаги заводда ишлаб чиқарилган “ЭКГ-20К”русумли, қудратли кучга эга бўлган иккита экскаватор етказиб берилди. Ушбу техника оғир кон-геология ишларини бажаришда ниҳоятда қўл келмоқда. Худди шунингдек, “Уралмашзавод” АЖ ҳам юртимизнинг энг яқин ҳамкорларидан биридир. Мазкур заводда ишлаб чиқарилган техникалардан бугунги кунда НКМК фаолиятида кенг фойдаланилмоқда.\n— Ўзбекистонга аввал келмаган бўлсам-да, юртингиз довруғи ҳақида кўп ўқиганман, ҳамкасбларимдан эшитганман. Мана шундай сеҳрли диёрга келиш бахтига муяссар бўлиб, эшитганимдан ҳам ортиқ ҳайратга тушдим. Негаки, бундай серқуёш ва баракали ўлка ер юзида камдан-кам топилади. Айниқса, журналист сифатида одамларингизнинг қалбидаги бахтиёрликни, шаҳару қишлоқлар тароватини, ҳаётий ўзгаришлар ва улкан тараққиётга юз тутганлигини кўриб, ҳақиқатан бахтли мамлакатларнинг бири эканлигига амин бўлдим. Албатта, ушбу заминдан олган ва кўрган таассуротларимни ўз ижодимда кенг талқин этаман, — дейди “Россия-1”телеканали мухбири Кирилл Бортников.\nТадбир иштирокчиларимустақил тараққиётимиз йилларида биз эришган ютуқлар, Президентимиз Шавкат Мирзиеёв раҳбарлигида амалга оширилаётган ислоҳотлар, яқин келажакдаги истиқболли лойиҳаларбилан яқиндан танишди.\nМедиа-тур иштирокчилари вилоятнинг диққатга сазовор жойларини, тарихий обидаларини томоша қилишди, миллий урф-одатларимиз билан танишишди.


'Ўзбекистонда мажбурий меҳнат давом этмоқда' - BBC News O'zbek\n'Ўзбекистонда мажбурий меҳнат давом этмоқда'\nФото муаллифлик ҳуқуқи Urlaeva\nImage caption Фаоллар пахта тераётганларга мажбурий меҳнат тақиқлангани тўғрисида варақаларни тарқатганлар.\nЎзбекистонда бошланган пахта мавсуми муносабати билан нодавлат Инсон ҳуқуқлари алянси мажбурий меҳнат тақиқлангани тўғрисида рейдлар ўтказишни режалаган.\nАлянсга кўра, бутун республика бўйлаб мажбурий меҳнатдан фойдаланиш давом этмоқда.\nИнсон ҳақлари алянс раҳбари Елена Урлаеванинг айтишича, 21 августда Бўка туманида шифокор ва ўқитувчиларга мажбурий меҳнат тақиқлангани ҳақида маълумот бериш учун Бўка туманига борган.\nБир кун олдин Жаҳон Банкининг Тошкентдаги офисида Ўзбекистон ва Қорақалпоғистонда мажбурий меҳнатга доир ҳақиқий аҳволга баҳо бериш бўйича Ўзбекистон ва АҚШ вакиллари, Халқаро Меҳнат Ташкилоти, ҳуқуқ ҳимоячилари иштирокида учрашув бўлиб ўтган.\nҲуқуқ фаоллари Шуҳрат Ғаниев, Ўктам Пардаев, Елена Урлаева, Ҳайитбой Ёқубов Тошкент, Бухоро, Жиззах, Навоий, Қашқадарё, Хоразм, Фарғона, Андижон вилоятлари ва Қорақалпоғистон автоном республикасида шифокорлар, ўқитувчилар, олий ўқув юртлари талабалари ва бошқа касб эгалари мажбурий меҳнатга жалб қилинганини айтганлар.\nШу билан бирга, ижобий ҳолат ҳам қайд этилган. Аксарият вилоятларда коллеж ўқувчилари ҳозирча пахтага олиб чиқилмаган.\nЕлена Урлаеванинг билдиришича, 21 сентябр куни Бўка тумани Алхожар посёлкасида 6, 12 ва 38- мактаб ўқитувчилари далада пахта тераётганларига гувоҳ бўлган, улар билан гаплашган.\nЎқитувчилар ўз ихтиёрларига қарши ҳар куни пахтага чиқаётганлари ва 60 килограмдан пахта териш вазифаси қўйилганини айтганлар фаолга.\nУрлаева хоним даладан бир нечта сурат олишга муваффақ бўлган.\nБўкада пахтага чиқарилган шифокорлар билан учрашишга ҳаракат қилган Урлаеванинг сўзларига биноан, дала бошида машинада ўтирган фуқаро кийимидаги Саидқосим исмли киши ўзини "нега келдинг?", деб ҳақорат қилган.\nБўка туман Хотин қизлар кенгаши раҳбари Абдулазизова Урлаева билан учрашган.\nХотин қизлар қўмитаси раиси районо мудири Муҳаммад Азимов Урлаева билан гаплашгани учун ишдан бўшатиш билан таҳдид қилган методист Ҳилола Жўраеванинг муаммосини ижобий ҳал қилишга ваъда берган. Олдинроқ Урлаева билан гаплашган бошқа методист Муҳаббат Иномова ишсиз қолган.\nImage caption Маҳаллий амалдорлар мардикорларга пул тўлаб ишлатишдан кўра, бепул ёки арзон мажбурий меҳнатни маъқул кўришмоқда, дейди фаоллар.\nБўкадан қайтаётиб, Елена Урлаева Қўйлиқ бозори олдида ишга олиб кетишларини кутиб ўтирган ўнлаб мардикорларни кўрган.\nНега маҳаллий расмийлар, хусусан Бўка туман ҳокими Даврон Султонов пахта теримида меҳнатга келишилган нарх бўйича ишлашга рози шундай мардикорлардан фойдаланмасдан, шифокор ва ўқитувчиларнинг мажбурий меҳнатини қулай билмоқда?-савол қўяди алянс.\n20 сентябр куни Елена Урлаева Ўзбекистон Вазирлар маҳкамаси биноси олдида Бўка, Чиноз, Чирчиқ туманлари ҳокимларининг ўзбошимчалигига чек қўйишни талаб қилиб пикет ўтказган.\nФаоллар Ўзбекистонда мажбурий меҳнатни кузатиш бўйича рейдларини давом эттиришмоқчи.


Муҳим топшириқ | erkak.uz\nДаромад топиш йўллари\t 23/05/2016 0 Dilmurod Karim\n– Чжан, сенга ўта муҳим ишни топширамиз. Сен учун бутун хизматинг давомидаги энг шарафли вазифадир. Албатта, сен буни эплайсан.\nЧжан тўзиган ботинкаси, пайпоқларига қараганча тортиниброқ сўради:\n– Мукофот пули бериладими, жаноб бошлиқ?\n– Албатта, агар муваффақиятли бажарсанг уч минг юан оласан. Энди менинг гапларимга қулоқ сол.\nБошлиқ унга нималарнидир уқтирди, аммо Чжан ҳеч нимани тушунмади. Унинг хаёлида уч минг юан айланар эди. Худди катта пулга ўхшайди, бироқ бозорда бирпасда совурасан.\n– Сен Америка махфий хизматлари курсида таълим олганмисан? – сўради шеф.\n– Нима? – дея садо чиқарди Чжан, ҳануз уч минг юандан боши айланган кўйи.\n– Америка мутахассислари билан…\n– А, ҳа, ҳа…Мен энг юқори баҳо олардим\n– Унда сенга ишонсам бўлади. Чжан, мени диққат билан эшит. Қиёфангни яхшилаб ўзгартиришинг керак. Эгнингга жулдур кийим кийиб, эртадан кечгача Чань Ань-цзе проспектидаги пуштиранг бино рўпарасида садақа сўраб ўтиришинг керак бўлади.\n– Тушунаман, хўжайин. Тиланчилардек кийиниш менга қийин эмас.\n– Ўша катта бинога кимлар кириб-чиқаётганини кузат. Ҳар куни кечқурун менга бу ҳақда билдириб турасан.\n– Эшитаман, хўжайин.\nЧжан афти ва кийимини шундай маҳорат билан ўзгартирдики, унинг яқин танишлари ҳам кўришганда, тиланчи бўлиб туғилган, деб ўйлашар эди. Бутун Хитойни кезиб бундан зўр тиланчини тополмасдингиз.\nЧжан тиланчиликни бошлаган куни эрталаб олдига шеф келди ва чақа ташлаётиб сўз қотди:\n– Табриклайман сени, Чжан. Сенлигингни билмаганимда ҳақиқий тиланчи деб ўйлар эдим.\nИш фаолиятининг биринчи кунида Чжан йўловчилар ташлаб ўтаётган тангаларни йиғиб чўнтагига солишга зўрға улгурди. Полициядан топширилган вазифага деярли вақти бўлмади. Маълум бўлдики, бу қашшоқ мамлакатда камбағалнинг кўзёшини артиб қўювчилар жуда кўп экан! У чорраҳага чордана қуриб, олдига рўмолчани ёзиши биланоқ пул ташлаб кетишарди.\nЧжан ажабланиб қолди. Бу ерда кетини кўтармай уч кунда топгани полицияда кечаю кундуз шаҳарда ҳалак югуриб топганидан ортиқроқ эди.\n– Чжан, ҳозиргача битта ҳам доклад топширмадинг!\n– Худо ҳаққи… Эртага кечқурун бораман…Марҳаматингизни аяманг, хўжам.. Хўжайин, доклад қиламан…Камбағал, сўққабош, бечорага хайр қилинг…\n– Докладни кутаман! – деди.\nЧжан бир ойча тиланчилик қилди. Иш бошлаётиб бунча катта пул тўплаши мумкинлиги хаёлига ҳам келмаганди. Меҳнатнинг озлигини айтмайсизми? Асосийси – эркин, ўзига хон ўзига бек. Истаса – ишлайди, истамаса – йўқ. У бирдан қарор қилди ва эрталаб хўжайиннинг олдида ҳозир бўлди.\n– Кечикканингга қараганда натижалар яхшига ўхшайди, шундайми?\n– Ҳа, – деди Чжан. – Марҳамат, менинг рапортим!\nЧжан узатган қоғозни ўқиб чиқиб хўжайиннинг сарғиш юзи гуручдай бўзрайиб кетди. Чжан ишдан бўшаш ҳақида ёзган эди.\n– Ақлдан оздингми, Чжан? Пенсияга йўл бўлсин? Шунча йил хизмат қилган даргоҳингга туфлаб кетасанми?\n– Туфлаб кетаман, – деди Чжан.\n– Сендай тажрибали бўлган…\n– Бўлса бўлар…\nХўжайин унинг елкасига қўлини ташлади. Сиёсий полицияда узоқ йиллик тажрибаси бўлмиш тешиб юборувчи нигоҳини Чжаннинг кўзига тикди, гўёки унинг энг махфий сирларини билиб олмоқчи эди.\n– Чжан, мени лақиллатолмайсан, бу ерда нимадир бор..\nЧжан ташвиш билан хўжайинига қаради. Сўнг ҳар куни тушган пуллар ёзиб борилган дафтарчасини хўжайинга кўрсатди:\n– Мен ҳамма пулларни сиз туфайли тўпладим, шунинг учун ҳеч кимга айтолмаган гапимни сизга дангал айтавераман. Илтимос, бу ҳақда хизматдошларимиздан ҳеч бирига айтманг.\nХўжайин Чжанга ҳавас билан боққанча деди:\n– Кечирасан, Чжан! Эсингда тут ва ҳеч кимга оғзингдан гуллаб қўйма! Гап орамизда қолсин. Мен ҳам гавжум кўчалардан бирида ўзимбоп жой топиб сен каби рўмолча ёзиб ўтирмоқчиман.\nманба: Ш. Исломов блоги


Водийда «газ инқирози». Газ шохобчаларида автонавбатлар юзага келган, одамлар манзилига қандай етиб олишни билмаяпти - Daryo\n12:10, 18.01.2018 63470\nВодийда «газ инқирози». Газ шохобчаларида автонавбатлар юзага келган, одамлар манзилига қандай етиб олишни билмаяпти\nДавоми: Водийдаги газ қуйиш шохобчалари ҳайдовчиларга хизмат кўрсатишни бошлади\nФарғона водийси вилоятлари — Андижон, Наманган ва Фарғонадаги автомобилларга газ тўлдириш шохобчаларида 17 январь куни, куннинг иккинчи ярмидан бошлаб катта навбатлар юзага келишни бошлади. Бу ҳақда жойлардаги «Дарё» мобил мухбирлари маълум қилди, шунингдек, ижтимоий тармоқлар ва мессенжерларда кўплаб хабарлар қолдирилган.\nШаҳрихон туманидаги «Дарё» мобил мухбирининг маълум қилишича, «заправкалар ёпиқ, ҳамма шохобчаларда: ‘Бир-икки кун ишламаймиз’, деб тарқатиб юборишяпти». Тумандаги автомобилларга бензин ёқилғисини қуйиб берувчи шохобчаларда навбатлар юзага келишни бошлаган. Вилоят марказида ҳам вазият шундай.\nШаҳрихон туманидаги газ қуйиш шохобчасидаги навбат.\nФото: «Дарё» мобил мухбири\nНаманганда ҳам шу аҳвол. «Заправкаларда газ бор, лекин чеклов ўрнатилган — ҳар бир шохобчага куннинг маълум бир қисмида ишлаш ҳақида кўрсатма берилган. Нега бундай қилингани номаълум. Ҳайдовчилар эса қачон, қаерда газ сотилишини билмай, сарсон бўляпти. Шунинг учун ҳаммаёқда тартибсиз навбатлар пайдо бўляпти», — дейди вилоятдаги мобил мухбир.\nНаманган вилоятидаги газ қуйиш шохобчасидаги навбат.\n«Дарё»нинг Фарғона вилоятидаги мобил мухбири сўзларига кўра, «газ заправкалар икки кун давомида ишламас экан». «Заправкадагилар шундай деди, сабабини айтишмади», — дейди мобил мухбир.\nАндижон ва Намангандаги мухбирларнинг таъкидлашича, газ тўлдириш шохобчаларидаги муаммоли вазият ҳудуддаги йўловчи қатновига салбий таъсир кўрсатмоқда. «Одамлар кўчаларда Damas кутиб қолиб кетяпти, ўз манзилига қандай етиб олишни ҳам билмаяпти», — дейди Намангандаги мобил мухбир. Ижтимоий тармоқларда эса Андижонда Damas кутиб турган йўловчиларнинг суратлари эълон қилинган.\nБундан ташқари, Telegram’даги «Водий Бозор» каналида водий шаҳар ва туманларидаги газ қуйиш шохобчалари олдида юзага келган навбатларнинг суратлари эълон қилинган.\n«Xabar.uz»нинг ҳудуддаги газ қуйиш шохобчаларига асосланиб хабар беришича, «газ етарли берилмаяпти», маҳсулотнинг чеклов билан сотилиши сабаби ҳам шунда. «Водий Бозор» каналида эълон қилинган маълумотга кўра, «Ангрендаги ремонт сабаб водийга газ берилмаяпти, бир-икки кунда ишлаб кетади». Бу хабарда Ангренда айнан нима таъмирланаётганига аниқлик киритилмаган.\nМазкур ҳолат юзасидан газ таъминотига масъул идора ва ташкилотлар ўзи ҳам ҳозирча бирор расмий баёнот билан чиқиш қилганича йўқ.\n11:39, 18.11.2021 145870\n13:36, 21.11.2021 116843\n22:45, 13.11.2021 106326\n08:10 Бугун 1063\n06:26 Бугун 6547\n00:11 Бугун 14205\n23:53, 28.11.2021 16610\n20:20, 27.11.2021 88313\n15:32, 27.11.2021 69017\n08:35, 28.11.2021 50637


БААда Boeing 747 самолётини тортиш бўйича танлов ўтказилди\n00:21 / 06.03.2016\nБААда бир гуруҳ кишилар Boeing 747 самолётини қўллари билан тортишди ва кўз касалликларини даволаш ва олдини олиш учун ўз ҳиссаларини қўшишди.\nDubai Airports томонидан ташкил қилинган беллашувда жами 10 нафар гуруҳ ўзининг жамоавий кучини синаш мақсадида 747 National Air Cargo самолётини узоқ масофага тортиш бўйича ўзаро беллашди.\nСамолётни тортиш мусобақаси Orbis (бутунжаҳон бўйлаб кўзи ожизларни даволаш ва унинг олдини олиш бўйича фаолият юритувчи ННТ)нинг “Сенинг кўз нуринг, бизнинг бахтимиз” ташаббуси учун зарурий маблағни тўплаш мақсадида ўтказилди.\nЖамоаларнинг ҳар бир аъзоси Қизил ярим ой жамияти орқали Orbisга донор сифатида 1000 дирхамдан маблағ ажратди.\n“Самолётни узоқ масофага тортиш танлови куннинг энг муҳим воқеасига айланди. У агар инсонлар қандайдир муаммоларни ҳал этиш учун биргаликда ҳаракатланса, иложсиз нарсани ҳам рўёбга чиқариш мумкинлигини исботлади. Аэропортнинг барча ходимлари ҳайрия ишни қўллаб-қувватлаб, дунёнинг барча нуқталарига етказилувчи моддий ёрдамга ўз ҳиссаларини қўшишгани жуда ҳам қувонарли бўлди”, - деди Dubai Airports ижрочи директори Пол Гриффитс.\nOrbisнинг Яқин Шарқдаги ҳамкорлик раҳбари Florence Branche танловни шундай изоҳлади: “Бугунги тадбирдан йиғилган маблағлар кўз хасталикларидан азият чекувчи инсонларнинг яна кўпроқ қисмига ёрдам беришга ва офтальмологик хизматларни кучайтиришга ёрдам беради”.\nТанловда иштирок этганларга ҳомий сифатида кўз жарроҳлиги учун ҳар бири 10 000 дирхам турувчи донорлик купонларини сотиб олиш имкони берилди.\nШунингдек, махсус хайрия тушлиги ташкил этилиб, овқатланиш учун сарфланган харажатлар фонд ҳисобига ўтказилди.\n— مطارات دبي (@DubaiAirportsAr) 3 марта 2016 г.


19:56 / 24.09.2015\nЎзбек шоу-бизнес оламида янги пайдо бўлиб, Аиша тахаллуси остида ижод қилишни бошлаган хонанданинг "Яна-яна" деб номланган таронасига ишланган клип бадиий кенгаш чиғириғидан ўтмади. Ўзбек ва араб тилларида ижро этилган қўшиқ премьераси эса "Ўзбегим таронаси" радиосида бўлиб ўтган.\nХабар қилинишича, журналист билан бўлиб ўтган интервьюда хонанда тарона муалифи ўзи эканлигини айтиб ўтган. Мусиқа сайқали устида эса Жасур Бадалбоев иш олиб борган. Эътиборлиси, “Ўзбекнаво” эстрада бирлашмаси қошидаги бадиий кенгаш рухсати олинмаган таронага Орифжон Файзиев томонидан видеоклип ҳам тайёрлаб қўйилган.\nЭслатиб ўтамиз, мамлакатимиздаги теле ва радиоканалларда эфирга узатилаётган, кафе ва ресторанларда мониторлар орқали намойиш этилаётган миллий менталитетимизга тўғри келмайдиган, маънавиятимизга зид бўлган клиплар, кўрсатув ва эшиттиришларни чеклаш мақсадида Ўзбекистон Республикаси Вазирлар Маҳкамаси томонидан 2015 йил 15 июнда махсус Ҳаракат дастури тасдиқланган. Мазкур дастур доирасида 2015 йилнинг 1 августидан бошлаб барча телеканалларнинг бадиий кенгаши “Ўзбекнаво” эстрада бирлашмаси қошида фаолият кўрсатишни бошлади.


Уйқу олдидан қайси маҳсулотларни истеъмол қилиш фойдали? — manzur.uz\nУйқу сифатига стресслардан тортиб, генетик касалликлар каби қатор факторлар таъсир қилади. Бунда овқат истеъмоли ҳам катта аҳамиятга эга.\nТўғри танланган кечки овқат уйқусизликни енгишга ёрдам беради.\nУйқусизлик – саломатлик ва руҳият учун жиддий зарар етказади. Уйқу сифатига стресслардан тортиб генетик касалликлар каби қатор факторлар таъсир қилади. Овқат истеъмоли ҳам катта аҳамиятга эга. Шунинг учун, агар уйқу билан муаммонгиз бўлса, ўз рационингизни қайта кўриб чиқишингиз керак. Қайси маҳсулотлар уйқу сифатига қандай таъсир ўтказади?\nУйқуни яхшилайдиган маҳсулотлар\nАгар доимий равишда уйқусизликдан азият чексангиз, бу маҳсулотларни рационингизга қўшинг, тез орада фарқни ўзингиз кўрасиз.\nБу мева калий ва магнийга – уйқу олдидан тинчлантирувчи моддаларга бой. Бундан ташқари, банан таркибида триптофан аминокислотаси сақланади, у серотонин синтезида иштирок этади.\nЎз ўрнида, серотонин қалқонсимон без ферменти таъсири остида мелатонинга – “уйқу гормонига” айланади.\nТадқиқотлардан бири шуни кўрсатадики, иккита банан истеъмолидан кейин қондаги мелатонин миқдори 4 мартага ошади. Бу жараён бир соат ичида амалга ошади, шунинг учун уйқудан 1,5 соат олдин банан ейиш тавсия қилинади.\nБу ёнғоқлар нафақат оқсил, балки магнийга бой. Магний мушакларни бўшаштириб, уйқуга кетишни тезлаштиради.\nБундай ташқари, бодом мелатонинга бой ва кортизон – уйқуга халақит қиладиган стресс гормони миқдорини пасайтиради. Тадқиқотлар кўрсатишича, бодом ва унинг мойи уйқу чақирувчи эффектга эга.\nШунинг учун уйқу олдидан бир ҳовуч бодом ейиш уйқусизликка қарши яхши самара беради.\nГилос мелатониннинг табиий манбаларидан бири. Синовлардан бирида уйқусизликдан азият чекувчи вояга етганлар уйқу олдидан 250 мл гилос шарбати ичишганда одатдагидан 1,5 соатга кўпроқ ухлашган. Бунинг устига, улар яхшироқ дам олишганини айтишган.\nУйқудан бир соат олдин бир ҳовуч гилос ейиш ёки унинг шарбатини ичиш тавсия этилади.\nМойчечакли чой уйқу чақирувчи апигенин моддасини сақлайди. Тадқиқотлардан бирида иштирокчилар бир кунда икки марта мойчечак экстракти қабул қилганлар бундай қилмаганларга нисбатан 15 дақиқага тезроқ уйқуга кетган ва тунда камроқ уйғонган.\nШунингдек, мойчечакли чойни хуш кўрувчиларда депрессия хавфи пастроқ бўлади.\nКиви тинчлантирувчи ва тезроқ уйқуга кетишга ёрдам берувчи серотонин нейромедиаторига бой. Тажрибалардан бирида иштирокчиларга ҳар куни уйқудан бир соат олдин икки дона киви ейиш таклиф этилди. Бир ойдан сўнг уларнинг уйқуга кетиш вақти 35%га қисқаргшани, дам олиш сифати эса ошгани аниқланди.\nБундан ташқари, киви таркибидаги серотонин тунда овқатланиш истагини камайтиради.\nОдатда сули ёрмаси нонушта билан боғланади. Аммо у тезроқ ухлашга ҳам ёрдам беради.\nБиринчидан, унинг таркибида кўп миқдорда мелатонин сақланади. Иккинчидан, унинг таркибидаги селен уйқусизликка қарши чора саналади. Ваниҳоят, учинчидан, сули триптофан, кальций, магний, фосфор, кремний ва калийга бой. Бу моддалар ҳам соғлом уйқу гаровидир.\nАммо, бўтқа шакарсиз ейилгандагина фойдали бўлишини ҳам унутманг.\nБир стакан илиқ сут триптофан сақлагани учун тезроқ уйқуга кетишни таъминлайди. Агар тунда уйғониб кетиб, қайта ухлолмаётган бўлсангиз, бир чой қошиқ асал қўшилган сут ичинг. Бу уйқу сифатини оширади.\nГрек ёнғоғи мелатонинга бой. Бундан ташқари, у организмга серотонин ишлаб чиқаришга ёрдам беради. Шунинг учун бир ҳовуч ёнғоқнинг ўзини истеъмол қилиш ёки уни салатга қўшиш фойдадан холи бўлмайди.\nУйқуга ёмон таъсир қилувчи маҳсулотлар\nБарчага маълумки, кофеин тетикланишга ёрдам беради. Бунинг устига, у уйқунинг умумий давомийлигини камайтиради. Бу модданинг салбий таъсири 6 соатдан кейин ҳам сақланиб туради.\nКофедан ташқари шоколад, энергетик ичимликлар, айрим дори воситалари ҳам уйқудан олдин тавсия этилмайди. Қора ва кўк чой таркибида ҳам кофеин сақланади.\nАммо, шуни ҳам унутмаслик керакки, ҳар бир организмнинг кофеинга реакцияси турли хил бўлиши мумкин. Айримлар бир бокал кофе ичиб ҳам қаттиқ ухлаши, бошқалар эса бир хўплам ичимлик туфайли ухлолмай чиқиши мумкин.\nТадқиқотлар ёғи таом шинавандалари енгил тамадди тарафдорларидан кўра сифатсиз уйқудан зарар кўришини кўрсатади. Ёғли овқатлар нафақат тунги дам сифатини туширади, балки жиғилдон қайнаши ва ошқозондаги бузилишлар туфайли уйқуга кетиш вақтини чўзиб юбориши мумкин. Агар бундай овқатланишдан воз кеча олмасангиз, ухлашга кетишдан 3 соат олдин тамадди қилинг.\nЭтаноль тез уйқу циклига ёмон таъсир қилади. Айна шу цикль куч тўплашимизга ёрдам бергани туфайли, алкоголь сизни тунги дам олишдан мосуво қилади. Бундан ташқари, спиртли ичимликларни узоқ вақт истеъмол қилиш суткалик ритмларни издан чиқариб, уйқусизликка сабаб бўлиши мумкин.\nKalit so`zlar: овқат, стресс, уйқу\nmanzur.uz / 27.04.2021 40\nЎзбекистонга Хитойдан яна 1 миллион доза ZF-UZ-VAC2001 вакцинаси келтирилди


Ёшлар ишлари агентлиги ёшлар учун қай тартибда грант ва субсидия ажратмоқчи? - Халқ сўзи\n12:57 21 Январь 2021 Иқтисодиёт\nЛойиҳада келтирилишича, Ёшлар ишлари агентлиги томонидан грант ва субсидия ажратиш тартиби тўғрисидаги низом тасдиқланади.\nАгентлиги қуйидаги йўналишлар бўйича грантлар ва субсидиялар ажратади:\nёшларга оид дастурлар, лойиҳалар ва илмий-тадқиқот ишларини молиялаштириш, ёшлар ташаббусларини қўллаб-қувватлаш;\nмамлакатимизда бешта муҳим ташаббусни кенг жорий этиш;\nёшларнинг ҳуқуқ ва эркинликлари, қонуний манфаатларини ҳимоя қилиш, улар ўртасида ҳуқуқбузарликлар ва жиноятчилик профилактикасини амалга ошириш;\nёшлар саломатлигини муҳофаза қилиш ва улар ўртасида соғлом турмуш тарзини тарғиб қилиш;\nёшларнинг ижтимоий заиф қатламларини қўллаб-қувватлаш;\nёшлар бандлигини таъминлашга кўмаклашиш ва тадбиркорлигини қўллаб-қувватлаш;\nёшлар муаммоларини ўрганиш ва ҳал қилиш;\nёшларга оид давлат сиёсатини амалга ошириш билан боғлиқ бошқа йўналишлар.\nАгентлик томонидан грант ажратиш тартиби қуйидагича:\nАгентлик грант ажратиш мақсадида оммавий ахборот воситаларида, шу жумладан, электрон оммавий ахборот воситаларида ҳамда Агентликнинг интернет тармоғидаги расмий веб-сайтида танлов ўтказилиши ҳақида танлов ўтказилишидан камида 30 кун олдин эълон жойлаштиради.\nТанловда иштирок этиш учун ариза ва унга илова қилинадиган ҳужжатлар Агентликка талабгор ташкилотлар томонидан бевосита, почта орқали ёки электрон кўринишда тақдим этилиши мумкин.\nТалабгор ташкилотлар томонидан танловга тақдим этиладиган ҳужжатлар рўйхати ва шакли, тақдим этилган ҳужжатларни қабул қилиш ва Жамоатчилик кенгашига йўналтириш тартиби Жамоатчилик кенгаши томонидан белгиланади.\nТанлов ғолиби Жамоатчилик кенгаши томонидан танловга тақдим этилган лойиҳаларни кўриб чиқиш, умумлаштириш ва уларни баҳолаш натижаларига кўра аниқланади.\nЖамоатчилик кенгаши қарорига мувофиқ грант ажратишга тавсия этилган лойиҳалар молиялаштириш учун Агентликка юборилади.\nАгентлик Жамоатчилик кенгашининг ижобий қарори нусхаси келиб тушган кундан эътиборан:\nуч иш кунида грант олувчиларнинг рўйхатини Агентликнинг расмий веб-сайтида жойлаштиради;\nўн беш иш кунида грант маблағини ажратиш тўғрисидаги икки томонлама шартнома лойиҳасини тайёрлайди;\nшартнома имзоланган пайтдан бошлаб бир ой муддатда дастлабки молиялаштиришни амалга оширади.


Гаитида зилзила: қурбонлар сони 300 дан ошди, 2000 га яқин одам жароҳат олди\nГаитида содир бўлган кучли зилзила натижасида 300 дан ортиқ киши ҳалок бўлди ва 1800 дан ортиқ киши жароҳатланди.\nШанба куни мамлакат ғарбий қисмида 7,2 балли зилзила содир бўлди. Кўплаб бинолар, жумладан черковлар ва меҳмонхоналар вайрон бўлган. Расмийлар катта зарар эълон қилди ва бир ойга фавқулодда ҳолат жорий этди.\nЗилзила эпицентри Цент-Луис-ду-Суд шаҳридан 10 километр узоқликда жойлашган. Ер силкиниши пойтахт Порт-о-Пренсда, шунингдек, қўшни шаҳарларда ҳам сезилди. Қидирув -қутқарув операцияси ташкил этилди. Улар вайроналар остидан одамларни қидирмоқда.\nАҚШ Президенти Жо Байден АҚШ Халқаро Тараққиёт Агентлиги USAID иштирокида Гаитига зудлик билан ёрдам беришни буюрди.\nГаитида фаолият олиб бораётган «Болаларни қутқаринг» халқаро ташкилотининг маълум қилишича, зилзила аллақачон оғир гуманитар вазиятга олиб келган. Ташкилотнинг таъкидлашича, зарарни аниқлаш бир неча кун давом этади.\nТабиий офат мамлакатда президент Жовенел Моисенинг ўлдирилиши билан боғлиқ чуқур сиёсий инқироз фонида юз берди. У ўтган ой отиб ўлдирилган эди.\n2010 йилда Ғарбий ярим шарнинг энг қашшоқ давлати ҳисобланган Гаити Республикасида 200 мингдан ортиқ одам кучли зилзила қурбонига айланди. Мамлакат ҳали тикланмаган инфратузилма ва иқтисодиётга катта зарар етказилди.


Қозоғистон ёғоч экспортини кўпайтиради | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистон ёғоч экспортини кўпайтиради\nШарқий Қозоғистон вилоятида ёғоч экспортини ошириш режа қилинаяпти. Минтақада 3,5 миллион гектар ўрмон бор. Аммо дарахтларнинг тўқсон беш фоизининг ёш қирқ йилдан ортиқ. Мебель ишлаб чиқаришга ярамайдиган мана шундай дарахтларни қирқиш ҳисобига ишлаб чиқаришни ривожлантириш мўлжалланаяпти.\nРИФАТ УСТЬ-КАМЕНЕГОРСК ШАҲРИ ЎРМОН ХЎЖАЛИГИ ДИРЕКТОРИ ЎРИНБОСАРИ:\n- Биз ўрмон фондини ҳисобга олаяпмиз. Етилган ва қарий бошлаган дарахтларнинг жами ҳажми 2 миллион 600 минг куб метрга етади. Ярим миллион куб метри – тезроқ қайта ишлашни талаб қилувчи кексайган дарахтлардан иборат.\nМасалан, мазкур заводда саноат эҳтиёжига мувофиқ бўлмаган ёғоч бўлакларидан йилига 16 минг куб метр ёғоч-қиринди плиталари ишлаб чиқарилади. Маҳсулотнинг 30 фоизи Қирғизистон, Тожикистон ва Ўзбекистонга экспорт қилинади.\nВИКТОР ВОРОБЬЕВ, КОРХОНА ДИРЕКТОРИ:\n- Корхонамизнинг ўзига хос жиҳати шундаки, биз меъёрга мувофиқ бўлмаган, бошқа мақсадларда ишлатилиши амримаҳол ёғочни қайта ишлай оламиз.\nЯнги корхоналар очиш, соҳага хорижлик инвест орларни жалб этиш орқали ҳам мамлакат шарқида ёғоч кесишни, қайта ишлашни кенгайтириш кўзланаяпти.\nАРМАН ЕСЕНТАЕВ, ШАРҚИЙ ҚОЗОҒИСТОН ВИЛОЯТИ ТАБИИЙ ЗАХИРАЛАР ВА ТАБИАТДАН ФОЙДАЛАНИШНИ СОЗЛАШ БОШҚАРМАСИ РАҲБАРИ ЎРИНБОСАРИ:\n- Бизда ёғочни чуқур қайта ишлашга мўлжалланган қатор корхоналар мавжуд. Хитой мебель компанияларидан ҳам таклифлар бор. Улар ўрмонларимизни кўриш, имкониятларни кўриб чиқиб, шунга кўра иложи бўлган тақдирда ёғочни чуқур қайта ишловчи корхона ташкил этмоқчи.\nҚайта ишлаш корхоналари ишга тушиши билан ўрмон ҳам янгилана боради. Кесилган бир гектар ер ўрнига фойдаланувчилар икки гектар ерга кўчат ўтқазиши мўлжалланган. 2030 йилдан бошлаб вилоят ҳудудида йилига 3,5 минг гектаргача игнабаргли ва япроқли дарахт турлари экиб борилади.


Биз Исломдаги ғазот ва сарийяларга алоҳида бир назар ташлаб чиқишимиз лозим. Бу масалада тўғри англашимиз зарур бўлган нарсалар мавжуд. Агар сийрат китобларини яхшилаб ўрганадиган бўлсак, Пайғамбар соллаллоҳу алайҳи васалламнинг умрлари фақат ғазотларда ўтганга ўхшаб кўринади. Сийрат китобларимизнинг кўп саҳифалари айнан ғазот ва сарийяларга бағишланган. Бунинг устига, алоҳида «Китобул Мағозий» – «Ғазотлар китоби» номли алоҳида китоблар борлигини, барча ҳадис китобларимизда ҳам худди шу номли китоблар борлигини эътиборга олсак, юқоридаги фикр яна ҳам кучаяди. Лекин бир ўйлаб кўрайлик-чи, ҳақиқатан ҳам Пайғамбар соллаллоҳу алайҳи васалламнинг умрлари ғазотларда ўтганми? Ҳақиқатан ҳам у зот ва саҳобалар жанг ишқибозлари бўлганмилар?\nПайғамбар соллаллоҳу алайҳи васаллам қирқ ёшларигача, яъни Пайғамбар бўлгунларича тинч-осойишта ҳаёт кечирдилар. Пайғамбар бўлганларидан кейин ҳам Ислом даъватининг ўн уч йиллик Макка босқичида бировга қўл кўтариш на у зотнинг ва на саҳобаларнинг хаёлларига ҳам келмади. Балки улар доимий равишда мушрикларнинг босқини остида эзилиб яшадилар. Фақатгина ҳижратнинг иккинчи санасида Қуръони Карим таъбири билан айтилганда «Ўзларига қарши уруш очганларга уларга зулм қилингани учун (урушга) изн берилди» (Ҳаж сураси, 39-оят).\nҲа, мусулмонлар ўзларига кофирлар томонидан бўлаётган зулмни қайтариш учунгина урушга мажбур бўлдилар. Ўша пайтдаги мусулмонлар икки умумий қоидага асосланиб уруш қилишлари мумкин эди, холос.\nБиринчиси: «Фитна қатлдан ёмонроқдир» (Бақара сураси, 191-оят) оятига асосланган қоида. Бунда мусулмонларга қарши фитна қўзиб, уларни динларидан қайтаришга уринганларга қарши урушилди.\nИккинчиси: «Қасос олишда сизларга ҳаёт бор, эй ақл эгалари!» (Бақара сураси, 179-оят) оятига асосланган қоида. Бунда мусулмонларни ўлдирганлардан қасос олиш учун урушилди.\nУламоларимиз Пайғамбар соллаллоҳу алайҳи васаллам ўзлари шахсан иштирок этган ҳарбий юришни ғазот деб атайдилар. У юришда жанг бўлганми, бўлмаганми, фарқи йўқ. Худди ана шу эътибордан тарихчиларимиз Расулуллоҳ соллаллоҳу алайҳи васаллам даврларида йигирма олтита ёки йигирма еттита ғазот бўлганлигини таъкидлайдилар. Келинг, ўша ғазотларнинг рўйхатини бўлиб ўтган санаси тартиби асосида кўриб чиқайлик. Уруш бўлган ғазотларни алоҳида таъкидлаб ўтамиз.\n1. Вуддон ёки Абво ғазоти.\n2. Бувот ғазоти.\n3. Ашийра ғазоти.\n4. Биринчи Бадр ғазоти.\n5. Катта Бадр ғазоти. Уруш бўлган.\n6. Бану Сулайм ғазоти.\n7. Сувайқ ғазоти.\n8. Ғатафон ғазоти.\n9. Баҳрон ғазоти.\n10. Уҳуд ғазоти. Уруш бўлган.\n11. Ҳамроул Асад ғазоти.\n12. Бану Назир ғазоти.\n13. Зотир-риқоъ ғазоти.\n14. Охирги Бадр ғазоти.\n15. Давматул Жандал ғазоти.\n16. Хандақ ёки Аҳзоб ғазоти. Уруш бўлган.\n17. Бану Қурайза ғазоти. Уруш бўлган.\n18. Бану Лиҳён ғазоти.\n19. Зи Қарад ғазоти.\n20. Бану Мусталақ ғазоти.\n21. Ҳудайбия ғазоти.\n22. Хайбар ғазоти. Уруш бўлган.\n23. Фатҳ ғазоти. Уруш бўлган.\n24. Ҳунайн ғазоти. Уруш бўлган.\n25. Тоиф ғазоти. Уруш бўлган.\n26. Табук ғазоти.\nРўйхатдан яққол кўриниб турибдики, фақатгина саккизта ғазотдагина уруш бўлган. Қолганлари урушсиз ҳарбий юришдан иборат бўлган, холос. Энди уруш бўлган ғазотлар бўйича баъзи маълумотларни ўрганиб чиқайлик.\n2 ҳ.й. 17 Рамазон\n70 киши ўлган\n3 ҳ.й. 15 шаввол\n22 киши ўлган\n5 ҳ.й. 3 шаввол\n5 ҳ.й. шаввол\n3 киши ўлган\n7 ҳ.й. 3 муҳаррам\n8 ҳ.й. 20 Рамазон\n8 ҳ.й. Рамазон\n70 киши ўлган,\n8 ҳ.й., 3 шаввол\nУламоларимиз Пайғамбар алайҳиссалом ўзлари шахсан иштирок этмаган ҳарбий юришларни «сарийя» деб атайдилар.\nТарихчиларимиз ана шундай сарийялар йигирма еттита бўлгани ҳақида маълумот берадилар. Уларнинг кўпчилиги ёки сарийянинг бошлиғи, ёки қаерга юборилган бўлса, ўша ернинг номи билан аталади. Асосан сарийялар душмандан хабар олиш ёки устидан ўлим ҳукми чиққан жиноятчини жазолаш учун бўлган. Баъзиларида икки тараф тўқнашиб жанг бўлган ҳоллари ҳам бор.\n1. Убайда ибн Ҳорис сарийяси. Ҳижоздаги баъзи қишлоқларга юборилган.\n2. Ҳамза ибн Абдулмуттолиб сарийяси. Ийс тарафдаги денгиз соҳилига юборилган.\n3. Саъд ибн Аби Ваққос сарийяси. Ҳижознинг Хурроз деган жойига юборилган.\n4. Абдуллоҳ ибн Жаҳш сарийяси. Ботни Нахла деган жойга юборилган. Бунда мусулмонлар бир неча мушрикни ўлдирганлар.\n5. Зайд ибн Ҳориса сарийяси. Нажднинг Қирада номли сувхонасига юборилган.\n6. Ғолиб ибн Абдуллайсий сарийяси. Бану Маллуҳ қабиласига юборилган.\n7. Зайд ибн Ҳориса сарийяси. Жузом номли жойга юборилган.\n8. Зайди Туваф сарийяси. Нахл томондаги Туваф номли жойга юборилган.\n9. Зайд ибн Ҳориса сарийяси. Водил Қуродаги Бану Хузора қабиласига юборилган.\n10. Абдуллоҳ ибн Равоҳа сарийяси. Юсайр ибн Ризомни қатл этиш учун юборилган.\n11. Ибн Утабак сарийяси. Хайбарга юборилган.\n12. Абдуллоҳ ибн Унайс сарийяси. Холид ибн Суфённи қатл этиш учун юборилган.\n13. Зайд ибн Ҳориса сарийяси. Шомга юборилган. Уч минг кишилик бу сарийяни тарихчиларимиз ғазот деб ҳам номлайдилар. Бу сарийя одамлари Мўъта номли жойда румликларнинг икки юз минг кишилик аскари билан қаттиқ жанг қилганлар. Мусулмонлардан ўн тўрт киши шаҳид бўлган, кофирлардан кўпчилиги ўлган.\n14. Каъб ибн Умайр Ғифорий сарийяси. Шом томонга юборилган.\n15. Уяйна ибн Ҳузор сарийяси. Бану Тамим қабиласига юборилган.\n16. Ғолиб ибн Абдуллоҳ сарийяси. Бану Мурра ерларига юборилган.\n17. Амр ибн Ос сарийяси. Бану Узра ерларидан бўлган Зотис-Салосилга юборилган.\n18. Ибн Аби Ҳудуд сарийяси. Изм номли жойга юборилган.\n19. Ибн Аби Ҳудуд сарийяси. Рифоъа ибн Қайс Жушамийни қатл этиш учун юборилган.\n20. Абдурраҳмон ибн Авф сарийяси. Давматул Жандалга юборилган.\n21. Абу Убайда ибн Жарроҳ сарийяси. Сийфил Баҳрга юборилган.\n22. Солим ибн Умайр сарийяси. Абу Итикни қатл этиш учун юборилган.\n23. Зайд ибн Ҳориса сарийяси. Мадянга юборилган.\n24. Алқама ибн Мажзар сарийяси.\n25. Умайр ибн Адий Хуттомий сарийяси.\n26. Караз ибн Жобир сарийяси. Жубайрни қатл этиш учун юборилган.\n27. Али ибн Абу Толиб сарийяси. Яманга юборилган.\nМуҳаққиқ уламоларимизнинг таъкидлашларича, ушбу ғазот ва сарийяларда икки томондан ҳаммаси бўлиб бир минг ўн саккиз киши ҳалок бўлган. Агар бу ҳисобни ҳозирги кунимиз ҳисоблари билан солиштириб кўрадиган бўлсак ҳеч нарса эмас. Тасаввур ҳосил қилиш учун иккинчи жаҳон урушида 70 миллион кишининг ёстиғи қуриганини эслашнинг ўзи кифоя бўлса керак. Пайғамбар соллаллоҳу алайҳи васаллам даврларидаги урушлардаги йўқотишлар ҳозирги кундаги футбол ишқибозлари орасида келиб чиққан тўқнашувлардаги йўқотишларга тўғри келади, десак муболаға қилмаган бўламиз.\nСаййидимиз Расулуллоҳ соллаллоҳу алайҳи васаллам ҳ..\n“Эй иймон келтирганлар! Сабр қилинг. Сабр ила ғоли..\nМавлид ойи – Расулуллоҳ соллаллоҳу алайҳи васаллам..\nЎнинчи ҳижрий санада Расулуллоҳ соллаллоҳу алайҳи ..\n1439 йил аввал дунё мусулмонлари учун жуда муҳим б..


00:00 / 08.12.2008 | eski savollar | 2230\nБисмиллахир рохманир рохийм. Ассалому алайкум хурматли Муфтий хазратлари. Аввалам бор ёзган саволларимнинг ичида билимим саёзлиги туфайли хато килиб, нотугри йусинда савол берган булсам айибга буюрмагайсиз ва керак булса хатоимни тугирлаб, тушинтириб берасиз деган умиддаман. 1. 20 март 2007 йилдаги, «5 ракат намоз» постига сиз куйидагича жавоб бергансиз:Агар намозхон қаъдаи охирга ўтирмай туриб кетса, модомки сажда қилмаган бўлса, қайтиб ўтиради ва саждаи саҳв қилади. Чунки у фарз амал бўлган қаъдаи охирни кечга сурди.Агар сажда қилган бўлса, фарзи нафлга айланади ва агар истаса олтинчи ракъатни қўшади. Бешинчи ракъатнинг саждасини қилиши билан фарз намози нафлга айланади. Беш ракъатли намоз бўлмагани учун олтинчи ракъатни ҳам ўқиб қўйса, олти ракъатли нафл ўқиган бўлади.Агар намозхон қаъдаи охирга ўтиргандан кейин унутиб туриб кетса, модомики сажда қилмаган бўлса, қайтиб ўтириб салом беради. Чунки тик турган ҳолда салом бериб бўлмайди.Агар сажда қилган бўлса, фарзи тамом бўлади ва олтинчи ракъатни қўшади ҳамда саждаи саҳв қилади. Чунки унинг учун намозидан салом беришдан бошқа нарса қолмаган эди. Саждаи саҳвни қилиши нафлни одатдагидек бошламагани учун бўлади. Ўша ортиқча намоз унинг учунИкки ракъат нафл бўлади. Улар Пешиннинг суннати ўрнига ўтмайди. Яъни, ўша икки ракъат ортиқча намоз Пешиннинг фарзидан кейинги икки ракъат суннати ўрнига ўтмайди. Уларни алоҳида ўқийди.Саволим: аср намозида адашилиб 5-ракатни укиб саждасини хам килиб куйган булса намозхон нима килиши керак? Сизнинг тушинтиришиз буйича нафл намозга айланар экан. Биламизки, Аср вактида нафл укиш макрух? Намозхон макрух амалини бажариб куйган буладими? Бундай холат юзага келганда кандай йул тутиш лозим?2. Татарстон китоб нашриёти томонидан 1989 й. чоп этилган Ахмад хади Максудийнинг «Ибодати Исломия» (татар тилида) китобида Нафл намозлари хакида «…пешин (уйла) ва хуфтон (ясту) намозларидан сунги икки ракъат суннатларини турт ракъат килиб укиш- Суннат даражасига тегишли ва куп савобли мустахаблардандур.» деб ёзилган. Изланмокчи булиб, Тошкент нашриётига солиштирганимда бу хакда маълумот топа олмадим (кискартирилган булса керак). Илтимос шу хакида маълумот берсангиз. Бундай амални бажарса буладими?3.Кабрни зийнатлаш мумкин эмас деб эшитганман. Кабр жойи йуколиб кетмаслиги учун атрофини номига 15-20 сантиметр баландлигида тош ёки бетон билан ураса буладими? Кабрининг бош томонига эса, бирор бир белги тарикасида икки гишт ёки исми ёзилган мармар плита урнатиб куйса буладими? Кабрнинг сакланиш муддати канча?\n2. - Одамлар ичида ихтилоф чиқармаслик учун олиб ташланган бўлиши керак. 3. - Қабрнинг усти бир қарич миқдорида кўтарилади.Қабрнинг устини туянинг ўркачига ўхшатиб кўтарилади.Қабрни гипс билан суваш, устига бино қилиш, ёзув ёзиш, унинг ёнида ётиб қолиш, масжид қилиш, уни ўпиш, тавоф қилиш, унинг ёнида хушбўй нарса тутатиш, унинг тупроғидан шифо тилаш каби ишлар макруҳдир.Қабрнинг устига майда тошлар, бир дона каттароқ тош қўйиб белгиланса жоиз.


Лола йиғлаб юборди! Чунки.. (видео) - Zamin.uz\n14:18 / 19.09.2018\nЛола йиғлаб юборди! Чунки.. (видео)\nХонанда Лола Йўлдошева "Беном" гуруҳи билан биргаликда ижро этган янги қўшиғини тақдим этган эди. Қўшиқ клипи паралимпиячилар ҳақида дейиш ҳам мумкин. Кечаги маросимда эса хонанда йиғлаб юборди. Ушбу видео ижтимоий тармоқларда муҳокама бўлмоқда.\nКимлардир Лоланинг кўз ёшларини сохта деб атамоқда. “Лола яхши актриса”, “У риёкор”, “Ҳамманинг ёнида йиғлаши шартми..” қабилидаги негатив фикрлар жуда кўп.. Ачинарлиси баъзи одамларнинг яхши гумон ўрнига қилдан қийиқ ахтаравериши…\nАсоссиз гап-сўзларни гапириб, хонандаларнинг туйғуларига ишончсиз қарайверадиганлар ҳам орамизда йўқ эмас. Ахир, хонанда ўз клипида ёрдамга муҳтож инсонлар ҳақида баён этгани учун ҳам таъсирланиб йиғлаётган бўлиши мумкин-ку. Унутманг, машҳурларда ҳам юрак бор.\nУшбу ижро этилган қўшиқни қуйидаги ҳавола орқали томоша қилишингиз мумкин.\n16-02-2018, 18:20, Маданият\nЛола: Ҳар бир қиз ўз бахтини топсин\n30-12-2016, 19:08, Маданият\nЛоланинг қизи Шаҳина илк бор катта саҳнада қўшиқ куйлади, кейинроқ боксчи Ҳасанбой Дўстматов залга чиқиб келди\n22-11-2016, 13:55, Маданият\nЛола ўтмишда қолган турмуш ўртоғига атаб қўшиқ куйламаслигини айтди\n21-11-2016, 17:08, Маданият\n3-05-2016, 23:40, Маданият